Solidariteit Netwerk begin met bouwerk van R300 miljoen - Solidariteit WêreldSolidariteit Wêreld
Tuis › Mediaverklarings › Solidariteit Netwerk begin met bouwerk van R300 miljoen
Solidariteit Netwerk begin met bouwerk van R300 miljoen
Vrydag | 13 September | 2019
Die Solidariteit Netwerk het vandag amptelik begin met bouwerk aan die nuwe Sol-Tech-kampus. Hierdie geskiedkundige bouprojek gaan sowat R300 miljoen kos en gaan in die geheel deur die gemeenskap gefinansier word. Die ontwikkeling word gedoen deur Kanton, die Solidariteit Beweging se nuwe eiendomsmaatskappy.
Die oprigting van die kampus is die eerste groot projek van die opleidings- en werkprojekte van R4,5 miljard wat die Solidariteit Netwerk in die volgende vyf jaar gaan aanpak.
Die volgende groot projek is die bou van die Akademia-kampus waar wêreldklas universiteitsopleiding met Afrikaans as onderrigmedium aangebied gaan word.
Volgens dr. Dirk Hermann, bestuurshoof van Solidariteit, stuur die bou van die kampus ʼn sterk boodskap uit dat Solidariteit net hier gaan bly.” Ons bou nie net vir ons geslag nie, maar ook vir die volgende geslag. Te midde van al die onsekerhede van vandag sal die kampus ʼn lewende monument van hoop wees,” het Hermann gesê. Die krag van Sol-Tech en die kampus is dat dit deur die gemeenskap gebou word. Elke Solidariteit-lid skenk elke maand R10 vir ʼn Boufonds. Duisende lede van die publiek skenk ook maandeliks kleiner bedrae om instellings soos Sol-Tech te kan bou. “Wat ons hier sien, is nie die produk van staatsgeld of groot bemagtigingsgeld nie, maar van duisende bietjies wat baie maak. Ons doen ʼn beroep op mense om nog in hulle duisende betrokke te raak by hierdie reuse-bouprojekte. Die enigste manier hoe ons ʼn toekoms kan verseker is om dit self te bou. Oor minder as twee jaar en ʼn miljoen bakstene later, gaan hier ʼn kampus staan wat jongmense gaan toerus om vry, veilig en voorspoedig in Suid-Afrika te bly,” het Hermann gesê.
Sol-Tech is 12 jaar gelede deur Solidariteit gestig en het reeds sowat 1 200 studente in die onderskeie fases van opleiding. Die nuwe kampus gaan Sol-Tech se kapasiteit verdubbel. “Alhoewel ons opgewonde is oor die groot getal studente wat by ons studeer, is ons motivering nooit getalle nie, maar altyd gehalte. Sol-Tech word reeds geag as een van die grootste en beste beroepskolleges in die land. Ons sukses kan daaraan gesien word dat ons studente almal geplaas word en dat daar selfs ʼn waglys is van werkgewers wat Sol-Tech studente in diens wil neem.
Ons het besluit om Sol-Tech nou na ʼn volgende vlak te neem. ʼn Eie groter wêreldklas kampus is ʼn regte en volgende stap. Met die beplanning en ontwerp van die kampus het ons vergelykings met internasionale instellings getref en ons kan met trots sê dat hierdie kampus met die bestes in die wêreld sal kan meeding. Alhoewel ons maatstaf wêreldklas is, het ons argitekte daarin geslaag om ʼn tipiese Suid-Afrikaans en spesifiek Afrikaanse ontwerpstyl te gebruik. Tradisionele argitekstyle is op moderne wyse in die ontwerp verpak. Die uitleg van die kampus gee op verskeie skeppende wyses erkenning aan geskiedkundige gebeurtenisse en datums waar ambagslui ʼn groot rol gespeel het,” het Paul van Deventer, besturende direkteur van Sol-Tech, gesê.
Die kampus- en koshuisontwikkeling gaan sowat R300 miljoen kos. Behalwe die Sol-Tech-kampus is die Solidariteit Netwerk ook besig om te beplan vir ʼn nuwe kampus vir Akademia en planne, saam met vennote, word ook vir die bou van skole gemaak.
Volgens Henk Schalekamp, besturende direkteur van Kanton, is die maatskappy trots om as ontwikkelaar van die projekte op te tree. Kanton se bestaansrede is om leefruimtes vir Afrikaans te skep.
Die funksie is deur honderde lede van die publiek en donateurs bygewoon en het gepaard gegaan met ʼn sooispitseremonie. Ondersteuners kon ook met spesiale 3D-brille virtueel op die kampus rondloop. Die eerste grondwerk word reeds eerskomende Maandag gedoen en dit word verwag dat die nuwe kampus se deure in Januarie 2021 vir studente oop sal wees.
Lede van die publiek wat met klein bydraes wil help bou, kan ʼn SMS met die woord BOU na 34802 stuur.
Maandag | 06 Julie | 2020
Microsoft help 25miljoen om digitale vaardighede aan te leer
Kleuters mag skool toe sê hof
SOS gee duidelikheid oor kleuterskole se heropening
Cele: Die handel in sigarette kan tot kriminele rekord lei
Donderdag | 02 Julie | 2020
Popi-wet amptelik in werking